Vakbond ondersoek onderwyser se ‘rassistiese uitlating’(Argieffoto: Pixabay.com) Die Suid-Afrikaanse Demokratiese Onderwysersunie (Sadou) in die Vrystaat het aangekondig hy gaan die beweerde rassistiese opmerkings van ’n onderwyseres van die Winburg Combined School in die Vrystaat laat ondersoek. Mokholoane Bricks Moloi, Sadou se provinsiale sekretaris, het gesê hulle is teleurgesteld oor die rassistiese aanmerkings wat op ŉ WhatsApp-groep vir onderwysers by die skool gemaak is nadat ŉ wit kandidaat as skoolhoof aangestel is. Die opmerking “…is net BAIE bly dis nie die swart adjunk nie, dan het ek dadelik bedank”, is glo op dié groep gemaak. Volgens Moloi kan die betrokke “wit onderwyseres” nie meer vertrou word om haar pligte en verantwoordelikhede as onderwyser uit te voer nie. “Sy verdien nie om in hierdie edele beroep te wees nie,” het Moloi in ’n verklaring gesê. Sadou het ook gevra dat die betrokke onderwyser dadelik geskors word, hangende die uitslag van die ondersoek. Hy vra ook die Suid-Afrikaanse Raad van Opvoeders (SACE) én die Menseregtekommissie (MRK) om die voorval te ondersoek en die nodige stappe te doen. “Ons skole is veronderstel om sentrums van uitnemendheid en veilige hawens vir ons kinders te wees. Hierdie soort gedrag word nie toegelaat nie,” het Moloi gesê. Hy meen gedrag soos dié berokken die land groot skade. “Ons het ’n lang pad gestap om die nalatenskap van apartheid, wat ons nasie volgens rasse verdeel het, uit te wis.” Volgens Moloi strewe die onderwysersunie as ’n vakbond om rassisme te bekamp deur ’n nie-rassistiese, nie-seksistiese, regverdige en demokratiese onderwysstelsel ten alle tye te bevorder. Die skool kan nie verdere kommentaar oor die voorval lewer nie en het die saak aan die departement oorgehandig.